Rower doodgeskiet toe hy motoris met speelgoedgeweer dreigDie misdaadtoneel digby langs die N2-snelweg digby die Kempston-afrig in Port Elizabeth (Foto: Bosbeer, Twitter) ŉ Vermeende rower is Vrydag in Port Elizabeth in die Oos-Kaap doodgeskiet toe hy glo ŉ motoris en sy vriend probeer besteel het. Hy het glo ŉ speelgoedgeweer op hulle gerig, maar is in die proses doodgeskiet. Kol. Priscilla Naidu, woordvoerder van die polisie, sê die 40-jarige motoris se Nissan Almera het die oggend langs die N2-snelweg digby die Kempston-afrit in Port-Elizabeth onklaar geraak. Hy het ŉ vriend (34) omstreeks 08:30 gebel en om hulp gevra. Sy vriend het ŉ ruk daarna in ŉ Mazda daar aangekom. Dié gebied tussen die Uitenhage- en Kempstonweg-afrit word as ŉ brandpunt vir motorkapings en voertuigdiefstalle bestempel. “Terwyl die twee mans besig was om die fout aan die motor te soek, het ŉ man hulle genader. Hy het gevra of hulle vir hom R5 het. Hulle het aangedui dat hulle nie het nie en die man het weggestap,” vertel Naidu. “Hy het glo teruggekom en ŉ vuurwapen op die mans gerig. Hy het die sleutels van die voertuig, hul selfone en ŉ beursie geëis. Die motoris se vriend het egter sy vuurwapen uitgeruk en die vermeende rower in sy hand en bors geskiet. Hy het op die toneel aan sy wonde beswyk.” Volgens Naidu is dit later vasgestel dat die vuurwapen wat die 23-jarige rower op die mans gerig het, ŉ replika van ŉ vuurwapen was, en nie die ware Jacob nie. “Die polisie in Algoa Park ondersoek ŉ saak van poging tot kaping en roof sowel as moord.” Die polisie waarsku motoriste om nie bedags of saans langs die N2-snelweg te stop nie, veral nie tussen die Uitenhage- en Kempstonweg-afrit nie. “Indien motoriste verplig is om langs dié snelweg te stop weens meganiese probleme, moet hulle hul motor daar laat en iewers anders vir padbystand wag.”